**Több mint egy modern rendelő**

**Átadták az isaszegi Egészségügyi Központot**

**2019. október**

**Októberben nyitotta meg kapuit a Hunyadi utcai Egészségügyi Központ. A közel egy éves építés alatt két háziorvosi rendelőt, két gyermekorvosi rendelőt és négy fős védőnői szolgálati helyiséget alakítottak ki, valamint egy nagyobb, szűrésekre is alkalmas multifunkciós tér is átadásra került.**

2019. október elején adták át a Hunyadi utcai eddigi háziorvosi rendelő helyén a komplex Egészségügyi központot és megkezdődött az épületbe a beköltözés. Elsőként dr. Eszlári Egon körzeti orvos és segítő társai foglalták el a rendelőjüket. Az jövőben itt dolgozó munkatársak tekinthették meg elsőként a kész épületet.

Az átadáson Hatvani Miklós, Isaszeg polgármestere elmondta, ez egy nagyon fontos nap Isaszeg egészségügyi alapellátásának életében, a város és az Önkormányzat már régóta szeretne egy modern egészségügyi központot, ahol az isaszegi lakosokat egy korszerű és megfelelően felszerelt épületben fogadhatják és kezelhetik az orvosok, védőnők. „*Büszkék vagyunk erre a beruházásra, a professzionális kivitelezésre és a végeredményre, amely az isaszegi polgárok gyógyítását és egészségmegőrzését is hivatott elősegíteni. A háziorvosi, gyermekorvosi és védőnői rendelőkön kívül, egy nagyobb több funkciós tér is átadásra került, kiszolgáló helyiségekkel, mely alkalmas preventív, oktató, szemléletformáló kiscsoportos tájékoztatásra és helyben megvalósíthatóak lesznek az egészségügyi szűrések is. Megkezdtük már a tárgyalásokat azzal kapcsolatban is, hogy szakorvosi rendeléseket is ide hozzunk a Központba.*” – mondta el a polgármester.

2018 novemberében kezdődött meg a rendelő komplex, egészségügyi központtá alakítása, bővítése. Szlávik Róbert, az építkezés műszaki felügyelője az átadáson elmondta, hogy a bővítés, felújítás során az eredeti rendelő az 1960-as évektől szolgálta sok isaszegi polgár gyógyulását. Az állami pályázat elnyerésével lehetővé vált, hogy kiépüljön a felújított földszinti épület mellé egy emeletes épület és a kettőt összekötő nyaktag, amelyben a lépcsőház és a kiszolgáló helyiségek vannak. A régi épületrészt szerkezetkész állapotig visszabontották, mindent korszerűsítettek, hogy egy technikailag és kivitelezésben is a mai kor elvárásainak megfelelő épületet adjanak át az isaszegi lakosoknak.

Jelenleg a gyermekorvosi és védőnői rendelés még nem költözött át, az új berendezések, orvosi felszerelések megérkezésére várnak. A közeljövőben ez is megtörténik, a pontos időpontról az online és nyomtatott fórumokon is tájékoztatjuk a lakosságot.

Az akadálymentesített épületről jó tapasztalatokat osztanak meg a lakosok. *„A modern, tágas, világos tér, a korszerű berendezés az, amit elsőként megemlítenék. Az egyszerű, kényelmes parkolás, az újonnan kialakított parkolóban is nagy pozitívum a korábbiakkal szemben.*” – mondta el Brunáczky Ferenc, amikor az új rendelőről kérdeztük. *„Teljesen más érzés egy ilyen szép környezetbe bejönni.* – tette hozzá felesége, Brunáczky Ferencné Erzsébet – *Személy szerint a helybe hozott egészségügyi szűréseket és szakorvosi vizsgálati lehetőségeket is nagyon várom, sokat fog könnyíteni a mindennapokon, ha nem kell ezekhez elutazni Isaszegről.”*

És hogy mit gondol dr. Eszlári Egon az új Egészségügyi Központról, aki munkatársaival elsőként dolgozik az új épületben? „*Pazar ez az épület és ezek a körülmények.* *Nagyon vártuk az átadást, hogy átköltözhessünk az új épületbe az ideiglenes rendelőből. Mindig is aktív támogatója voltam az újításoknak, az egészségügyi fejlesztéseknek, a lakosság egészségügyi felvilágosításának. Ezek a mostani modern, letisztult körülmények nemcsak a munkánkat segítik, hanem a közérzetünket is, egész egyszerűen jó ide bejönni. Úgy gondolom a gyógyítás, a modern gyógyszerek, terápiák, eszközök használata fontos, de az egészséges élet, az egészség megőrzése még inkább. A most átadott központ mindkettőben segíteni tud minket, hiszen rengeteg prevenciós tájékoztatást, szűrést tervezünk ide. Ez orvos, beteg és a tudatosan az egészségre törekvő emberek számára is jó kiindulási pont lehet.”*

KERETES

Isaszeg Város Önkormányzata célzott pénzügyi támogatást nyert el a **Nemzetgazdasági Minisztérium,** a *Pest Megye Területfejlesztési Koncepciója 2014-2030 és Pest Megye Területfejlesztési Programja 2014-2020* keretében egy **Egészségügyi központ** létrehozására. A **PM\_EUALAPELLATAS\_2017/42 számú** pályázat keretében a Hunyadi utcai háziorvosi rendelő komplex, egészségügyi alapellátást nyújtó központtá alakítása, bővítése történt meg. A vissza nem térítendő támogatás összege **188,78 millió forint** volt.